වෙසක් සඳ කිරණ පලබර සිසිල් අඹ ගසෙහි අතු අතරින් පෙරී එන දසුන, ඔහුගේ සිතට වෙනදා තරම් මිහිරක් නොදැනිණි. සට සට ගා හඬ නගමින් ඔබ මොබ සැරිසරන මාවවුලන්ගේ දර්ශනයද ඔහුට වෙනදා මෙන් නෙතට රසඳුනක් නොවීය. ගුරුවරයාගේ අනපේක්ෂිත හමුවීම වෙනුරගේ සතුටට හේතු වුවද තමා, සේවය කරන රෝහලේදීම ඔහු හමුවීම වෙනුරගේ සතුටට හේතු වූයේ නැත. එයට හේතුව, ඔහු විසින් වළ දමා ඇති ස්වකීය කටුක අතීතය, යළි ගොඩගැනීමට රිසි නොවූ නිසාය. වාමවාදී දේශපාලන ක්‍රියාධරයකු වූ ජයදේවට දඬුවම් මාරුවක් ලැබුණේ හම්බන්තොට දිස්ත්‍රික්කයේ දුෂ්කර පාසලකටය. අවිවාහකයකු වූ ඔහු එහි යනවිට ඉගැන්වීම් කටයුතු සිදු වූයේ පහ ශ්‍රේණිය දක්වා පමණි. සාම්ප්‍රදායික වාමවාදියකු නොවූ ජයදේව ලෙනින්ටත් වඩා කන්නන්ගරයන්ට ගරු කළේය. නිදහස් අධ්‍යාපනය ඔස්සේ ලේ බිඳක් නොහෙළා නිහඬ විප්ලවයක් කරමින් ලාංකික ජන සමාජයේ, වැඩවසම් වහල් බැමි බින්දේ ඔහුය. ඔහු නොසිටින්නට දරු පරපුරට අලුත් ලොවක් දකින්න නොලැබෙන බව ජයදේව තරයේ විශ්වාස කළේය. එසේ වුවද ඒ අප්‍රමාණ මිනිසාගේ උදාර බලාපොරොත්තුවට නිසි සාධාරණයක් ඉටුකිරීමට පාලකයන්ට මෙන්ම උගතුන්ටද අවංක වුවමනාවක් නොවීම ජයදේවගේ කනස්සල්ලට හේතුවිය.
දුෂ්කර පාසලේ ඉගැන්වීම් සිදු වූයේ කුමන ශ්‍රේණිය දක්වා ද?
පහ ශ්‍රේණිය දක්වා